ሁለተኛው አጀንዳ ደግሞ በረጅሙ ስመ ማዕርጋቸው ውስጥ “ሊቀ ጳጳስ ዘአኵስም” የሚለውን ሥልጣናቸውን የሚያጠናክር እንደሆነ የተነገረለት ነው፡፡ ይኸውም በአሁኑ ወቅት የትግራይ ማእከላዊ ዞን አኵስም ሀገረ ስብከት ሊቀ ጳጳስ የሆኑትን ብፁዕ አቡነ ሰላማን ከሀገረ ስብከቱ በማንሣት አልያም በገጠር ደረጃ በመወሰን እርሳቸው በሀገረ ስብከቱ ቀጥተኛ ቁጥጥር እንዲኖራቸው የሚጠይቅ ነው፡፡ በጸሎታቸውና ፍጹም መንፈሳዊነታቸው የሚታወቁት የሀገረ ስብከቱ ሊቀ ጳጳስ ብፁዕ አቡነ ሰላማ “እኔ ቆሞስ ልሆን ነው ወይስ ወዴት ልሄድ ነው?” በማለት በብፁዕ ወቅዱስ አቡነ ጳውሎስ አጀንዳ ማዘናቸው ተገልጧል፤ አዘውትረው በሚለዩበት “ይግባኝ ለታቦተ ጽዮን” በተሰኘው የተግሣጽ እና የአረኅርኆ ቃላቸው ጉዳዩን አብልጠው ‹እንደሚያመለክቱበትም› ተገምቷል፡፡
